SL Uradni list Evropske unije C 265/18

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 265/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„FICHI DI COSENZA“

ES št.: IT-PDO-0005-0682-25.02.2008

ZGO ( ) ZOP ( X )

1. Ime:

„Fichi di Cosenza“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Ime „Fichi di Cosenza“ se uporablja izključno za suhe sadeže domačih fig „Ficus carica sativa“ (domestica L.), ki izhajajo iz sorte „Dottato“ (ali „Ottato“). Sveži sadeži sorte „Dottato“, pridelani na geografskem območju iz točke 4, so jajčaste in proti koncu kroglaste oblike, večinoma imajo polodprto odprtinico (ostiolum), obdano z zelenim obročem, ki med zorenjem postaja rjav. Lupina, ki je sprva zelenkasta, nato pa postane rumeno zelenkasta, ima včasih komaj opazna vzdolžna rebra. Sredica jantarne barve vsebuje srednje čvrsto, rahlo odišavljeno in ne preveč sočno meso; sok ni zelo gost, vendar se iz zrelega sadeža včasih cedijo kapljice. Okus je sladek in meden. Rožke so majhne in votle ter dokaj redke.

„Fichi di Cosenza“ imajo ob dajanju na trg naslednje lastnosti:

Fizikalne lastnosti

glede na velikost plodov se fige delijo na:

velike: 55–65 sadežev na 1 kg;

srednje: 66–85 sadežev na 1 kg;

majhne: več kot 85 sadežev na 1 kg;

oblika: spominja na podaljšano kapljo, ki je včasih pri vrhu rahlo sploščena;

pecelj: vedno prisoten, kratek in tanek;

lupina: svetla zlatorumena, od intenzivno svetlorumene do svetle bež barve, včasih z nekaj temnejšimi predeli;

narebrenost plodu (vzdolžne temnejše proge): je le rahlo zaznavna;

rožke (ahene): jih je malo, so majhne (povprečna širina 0,98 mm, dolžina 1,30 mm), navadno votle ter manj hrustljave.

Kemične lastnosti

vlažnost: največ 24 %; pri pakiranih 28 %;

vsebnost sladkorja (g suhe snovi na 100 g): 48–57 pri sušenih na soncu; 50–75 pri sušenih v rastlinjaku.

Organoleptične lastnosti

okus: posebno sladek, skoraj meden.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

— Vsi proizvodni postopki za „Fichi di Cosenza“ od obiranja do sušenja morajo potekati na območju, opredeljenem v točki 4.

3.6 Posebna pravila za rezanje, ribanje, pakiranje itd.:

Za količino 50 g do 1 000 g se proizvod pakira v zabojčke iz lesa ali drugega materiala za živila, za količino od 1 kg do 25 kg pa v škatle iz kartona ali drugega materiala za živila. Škatle morajo biti prekrite s prosojnim filmom.

3.7 Posebna pravila za označevanje:

V pravilih o predstavitvi proizvoda ob dajanju na trg je določeno, da mora biti na nalepki poleg grafičnega znaka Skupnosti z jasnimi in čitljivimi črkami naveden naslednji izraz:

— „Fichi di Cosenza“, ki mu lahko sledijo prevodi v druge jezike in prevedeni izraz „zaščitena označba porekla“,

— logotip proizvoda.

Na embalaži proizvoda je dovoljena uporaba naslednjih dodatnih navedb v italijanščini ali lokalnem narečju:

„Fichi secchi di Cosenza“, „Fichi essiccati del cosentino“, „Ficu siccati“, „Ficu Janchi“.

Prepovedana je vsaka druga dodatna opredelitev, ki ni izrecno dovoljena.

4. Kratka opredelitev geografskega območja:

Geografsko območje pridelave „Fichi di Cosenza“ na severu omejuje obsežen južni rob masiva Pollino, ki preprečuje stik z deželo Basilicata, na jugu pa planota Sila in reke, ki od tod tečejo proti JV, reka Nucà, proti jugozahodu pa ga omejuje reka Savuto. Omenjeno območje pridelave leži na nadmorski višini med 0 do 800 m. Izvzeti so le nakloni, ki presegajo 35 %. Obsega celotno dolino reke Crati, ki teče od juga proti severu in se na SV izliva v Jonsko morje, v dolini reke Savuto, ki teče proti JZ ter se izliva v Tirensko morje pa zajema desno stran njenega povodja.

5. Povezava z geografskim območjem:

5.1 Posebnost geografskega območja:

Naravni dejavniki

Tla

Prevladujoča tla na območju pridelave „Fichi di Cosenza“ so praviloma rahla, le malo vlažna, bogata s kalcijem in srednje rodovitna.

Podnebje

Za območje pridelave „Fichi di Cosenza“ je značilno blago podnebje. To območje namreč leži med dvema morjema, Tirenskim in Jonskim, na severu ga pred mrzlimi vetrovi, kot je tramontana, varuje masiv Pollino, pred toplimi in silovitimi jugovzhodnimi vetrovi pa ga varuje planota Sila.

Iz razpoložljivih meteoroloških podatkov je razvidno, da tu ni zmrzali ali pogoste goste megle, povprečne letne temperature so zmerne, padavin ob koncu pomladi in začetku poletja je malo in niso obsežne, suha obdobja s temperaturami, ki niso nikoli izjemno visoke, pa so značilna prav za obdobje, ki je najugodnejše za ohranjanje kakovosti sadeža, to je med zorenjem, obiranjem in sušenjem, na kar ugodno vpliva tudi zmeren in vsakodnevni veter. Zaradi takih podnebnih razmer se fige skoraj popolnoma posušijo na drevesu, zaradi česar so kakovostnejše kot suhi sadeži, ki so pridobljeni iz iste ali podobnih sort in pridelani na drugih geografskih območjih.

Antropogeni dejavniki

Suhe fige, ki so zaradi preprostega shranjevanja in velike energijske vrednosti že stoletja koristno živilo, so na območju Cosenze postale tudi pomemben gospodarski vir (ASN 1587), značilen za posebno lokalno družbo, usmerjeno v lokalne tehnike pridelave in predelave sorte Dottato. Za sosednje pokrajine to ni bilo značilno.

Kmetje na območju Cosenze danes, tako kakor v preteklosti (Ravasini 1911), uporabljajo posebne ukrepe za preprečevanje kaprifikacije in odstranjujejo posamezne rastline divje fige, ki se lahko zasadijo v bližini sadovnjakov.

Fige zaradi posebnih podnebnih razmer na območju pustijo, da se posušijo na drevesu, dokler še visijo na pecljih („passuluni“). Lokalni pridelovalci presojajo optimalno stopnjo izsušitve, skrbno ročno obirajo „passuluni“, ter nemudoma poskrbijo za dokončno sušenje bodisi neposredno na soncu (tradicionalno sušenje) bodisi v rastlinjakih, prekritih s steklom ali drugimi prozornimi materiali (zavarovano sušenje), da bi preprečili pojav parazitskih bolezni. Sušenje poteka na posebnih stojalih, narejenih iz trsja ali drugih zračnih materialov za živila, traja pa od 3 do 7 dni.

V tem času (trajanje je odvisno od izkušenosti in presoje lokalnega pridelovalca) se figam namenja veliko pozornosti: senzorično se ocenjujejo stopnja in enakomernost zrelosti, zdravstveno stanje, organoleptične in estetske lastnosti, da bi dobili primeren končni proizvod za uporabo in nadaljnjo predelavo (v prvih dneh, na primer, je treba fige ročno obračati vsaj dvakrat na dan, da se omogoči enakomerno sušenje, izločijo se sadeži brez peclja, sadeži z madeži zaradi ožigov sonca itd.).

Pridelava, predelava in uporaba suhih sadežev fige Dottato je torej posebna in tradicionalna kultura na območju Cosenze, ki so jo skozi čas priznali znanstveniki in trgovci, ki so opisovali in poudarjali izjemne lastnosti znamenitih suhih fig z območja Cosenze (Casella, 1933; Pagano 1857):

„Premišljeno delo ljudi, ki so skozi stoletja znali razviti povsem specifično gospodarsko dejavnost, temelječo na izbiri najkakovostnejših sort, izoblikovanju najustreznejših kmetijskih tehnik in postopkov v ta namen, uporabi ustreznega orodja in strojev, izbiri ustreznih časovnih intervalov in delovnih postopkov (ročnih in industrijskih, ki jih še danes pogosto dopolnjujejo z ročnimi postopki) ter optimalnih postopkih predelave, da bi dobili značilen končni proizvod visoke organoleptične, estetske, zdravstvene in prehranske kakovosti.“

Kmetje iz Cosenze so iz nepakiranih posušenih fig skozi stoletja razvili številne bolj ali manj izoblikovane in umetniško obdelane izdelke.

5.2 Posebnost proizvoda:

Fige „Fichi di Cosenza“ imajo posebno cenjene lastnosti, saj so po koncu sušenja polne, mesnate, voljne, mehke, prožne, njihova barva pa sega od svetlo rumene do svetlo jantarne. Lastnost, po kateri se „Fichi di Cosenza“ najbolj razlikujejo od drugih fig sorte Dottato, pridelanih zunaj območja Cosenze, so majhne in tanke rožke, ki so med žvečenjem komaj zaznavne. Tej lastnosti se pridružujejo še druge fenološke in organoleptične lastnosti, med katerimi izstopajo visoka vsebnost sladkorja, preprosto shranjevanje in izjemna pripravnost za predelavo po različnih tradicionalnih postopkih.

5.3 Vzročna zveza med geografskim območjem in kakovostjo ali značilnostmi proizvoda za (ZOP) ali posebno kakovostjo, slovesom ali drugo značilnostjo proizvoda (za ZGO):

Kakovost in lastnosti „Fichi di Cosenza“ so posledica zlasti naravnih in antropogenih dejavnikov geografskega območja.

Naravni dejavniki

Tla z dobro strukturo, ki niso ne ilovnata ne težka, preprečujejo zastajanje vode in omogočajo ugodne fiziološke razmere za rast dreves, katerih krošnja je manj občutljiva za nastanek glivičnih in bakterijskih bolezni.

Zaradi zmernih in stalnih poletnih vetrov, ki blažijo vročinske vale, se tanka lupina fig ne izsuši prehitro in ne postane temno rjava; tako voda iz notranjosti sadeža postopno in nepretrgano potuje proti zunanji strani lupine, kar prispeva k homogenosti in čvrstosti mesa med sušenjem in zaradi česar se fige počasi sušijo, ko še visijo na drevesu („passuluni“): ta pojav je zelo pomemben za kakovost, saj pridelovalcem omogoča, da fige oberejo, ko je za to najprimernejši čas: preden bi fige same odpadle in bi bile na tleh izpostavljene škodljivcem.

Poleg tega so na območju Cosenze divje fige redke, kaprifikacija pa se ne izvaja: zaradi tega se drevesa v celoti razvijajo s partenokarpijo, zaradi katere v mesu fig skoraj ni rožk ali pa te ne vzkalijo in so manjše.

Antropogeni dejavniki

Kakovost fig „Fichi di Cosenza“ določa tudi človeški dejavnik. Za njihovo proizvodnjo je namreč značilna večja uporaba ročnih opravil, izkušenj in znanja, ki spremljajo vse faze proizvodnega procesa in določajo kakovost končnega proizvoda, zaradi katere je ta prejel izjemno gospodarsko priznanje (C.U.P.E.C.C., 1936). Ročno obiranje in predelavo vedno opravljajo izkušeni delavci, ki so spretni in strokovno podkovani; ta strokovnost se je – s prenašanjem iz roda v rod – ustalila kot nezamenljiva dediščina tega območja. Starodavne, raznovrstne in nespremenljive lokalne izkušnje, ki so včasih celo družinska skrivnost, določajo končne rezultate tudi pri proizvodnji raznovrstnih tradicionalnih predelanih proizvodov, pridobljenih iz „Fichi di Cosenza“. V njihovih številnih izraznih oblikah se kaže ustvarjalna domišljija lokalnega prebivalstva, o njih že iz preteklosti priča bogata bibliografija (Casella D. 1933, Casella L.A. 1915; Cerchiara 1933; Jacini 1877; R.E.D.A. 1960; Palopoli 1985). Na območju pridelave „Fichi di Cosenza“ potekajo številni sejmi in folklorne prireditve, posvečeni proizvodu, med drugim sejem sv. Jožefa v Cosenzi, ki je dokumentiran vsaj od sredine 19. stoletja.

Sklic na objavo specifikacije:

(Člen 5(7) Uredbe (ES) št. 510/2006)

Ta uprava je sprožila nacionalni postopek ugovora z objavo vloge za priznanje zaščitene označbe porekla „Fichi di Cosenza“ v Uradnem listu Italijanske republike št. 7 z dne 9. januarja 2008.

Besedilo proizvodne specifikacije je na voljo:

— na spletni strani http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na spletni strani ministrstva (http://www.politicheagricole.it), in sicer v razdelku „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.